Burjassot alberga prop d’un centenar de persones en el Centre d’Atenció Temporal de la Llar Sequera
2025-07-24

Burjassot alberga, en el Centre d’Atenció Temporal de la Llar Sequera, prop d’un centenar de persones procedents de diferents municipis de l’Horta Sud, afectades per la DANA del passat 29 d’octubre. El centre, gestionat per la Generalitat i la Creu Roja, es va posar en marxa divendres passat i tots els serveis de l’Ajuntament de Burjassot s’han posat a la disposició d’estes persones.

En estos moments, s’està reforçant els Servei d’Atenció al Ciutadà, els Serveis Socials i els pertanyents a l’àrea d’Educació per a atendre les necessitats que siguen precises. Des de l’acompanyament en la gestió dels tràmits per a les ajudes, necessitats específiques en Serveis Socials o menors amb necessitats educatives seran ateses pels Serveis Municipals del Consistori.

L’Ajuntament de Burjassot s’ha posat des de l’inici a la disposició de les autoritats competents i ha oferit tots els seus espais per al que fora necessari, col·laborant de manera intensa en labors d’ajuda, vigilància i enviament de material. Des del dia 30, els serveis municipals de la Brigada d’Obres, la Policia Local i Protecció Civil han estat fent labors de neteja i enviament de material així com de col·laboració amb les Policies Locals dels municipis afectats com Sedaví, Albal, Alfafar, Massanassa, Aldaia, Algemesí, Carlet, Chiva, etc. Així mateix, s’han procedit a la càrrega i trasllat de més de 200 tones de material de tota mena per part de personal municipal i de persones voluntàries, amb 13 vehicles municipals.

La Brigada Municipal i Protecció Civil juntament amb les persones voluntàries de Burjassot han dut a terme també l’arreplega, en el Pavelló Municipal i en el magatzem de Brigada Municipal, de tones de material, des de roba i aliments, passant per materials més específics i maquinaria que han estat demanat els Ajuntaments afectats amb els quals s’està en comunicació constant.

La ciutat de Burjassot continua a la disposició dels municipis afectats i de les autoritats per a col·laborar en tot allò que siga necessari.